Þingræður haldnar á Alþingi Íslendinga

Forseti vill upplýsa þingmenn um hvaða áætlanir eru uppi um þinghald í dag. Eins og hv. þingmönnum er kunnugt eru áætlanir um þinghaldið úr lagi gengnar og verður að gera nýja áætlun. Orðið hefur samkomulag um hvernig þingstörfum verður hagað í dag og ætlar forseti að fara yfir það. Þingfundur mun nú standa í 15 mínútur til viðbótar og verður tíminn nýttur til þess að afgreiða það sem hægt er að afgreiða á þeim tíma. Þá verður fundi frestað vegna jarðarfarar en í dag er jarðsettur fyrrv. alþingismaður, Ólafur Björnsson. Fundur hefst síðan að nýju klukkan 14.30 og fer þá fram umræða um skýrslu sem fram átti að fara fram einmitt á þessum tíma en verður að fresta. Það hefur orðið að samkomulagi að sú umræða standi í eina klukkustund í staðinn fyrir að áður hafði verið talað um að hún stæði í eina og hálfa klukkustund. Sjútvn. hefur verið að störfum og er tilbúin með nýtt frv. sem þó er ekki tilbúið til útbýtingar. Frv. kemur því ekki fram áður en gert verður hlé, en gert er ráð fyrir því að mjög stutt umræða fari síðan fram um það að lokinni umræðu um skýrsluna. Gert er ráð fyrir því að sú umræða standi einungis í um 20 mínútur. Ef allt fer sem horfir þá ætti að vera möguleiki á því að þingfrestun gæti orðið um kl. fjögur í dag.

Herra forseti. Ég ætla svo sem ekki að gera athugasemdir við yfirlýsingu forseta. Ég hygg að hún sé til komin eftir fund þingflokksformanna og forustu þingsins. Ég vil hins vegar halda því til haga í þessum efnum að tíminn er ákaflega knappur og ætli mætti að jólahátíð væri að ganga í garð, eins og við hv. þm. þekkjum í desemberönnum. Svo er auðvitað ekki. Landsfundur Sjálfstfl. er að hefjast síðdegis í dag og vissulega er eðlilegt og sjálfsagt að liðka til fyrir þeim fundahöldum eins og venja er þegar flokkar á Alþingi halda landsfundi sína eða flokksþing. Ég vil hins vegar undirstrika það að ég er til þess reiðubúinn, eins og vafalaust margir aðrir þingmenn, að hittast hér á nýjan leik eftir helgi og ljúka þeim verkum sem vinna þarf í góðum tíma og rúmi. Ég vil undirstrika að það stendur ekkert á mér né heldur mörgum öðrum að gera það. Vafalaust má vænta þess að á fundi stærstu stjórnmálasamtaka landsins komi eitthvað fram sem gæti varpað ljósi á ýmislegt sem við erum að fást við þessa klukkutímana í störfum þingsins. Þetta vildi ég láta koma fram fyrir mína hönd, að ég er þess albúinn mæta til leiks á mánudaginn. Við þurfum því ekki að ljúka þingstörfum í tímakreppu og við þær þröngu aðstæður sem forseti hefur lýst. Annars geng ég auðvitað ekki gegn samkomulagi sem gert hefur verið.

Það er vissara fyrir þig að mæta.

Forseti lætur þess getið og staðfestir það sem hér kom fram að samkomulag hefur orðið milli formanna þingflokka um þá tilhögun sem forseti lýsti í upphafi fundarins.

Herra forseti. Ég mæli fyrir till. til þál. um samþykki til frestunar á fundum Alþingis samkvæmt 1. mgr. 23. gr. stjórnarskrárinnar. Tillagan hljóðar svo: ,,Alþingi ályktar að veita samþykki til þess að fundum þingsins verði frestað frá 10. mars 1999 eða síðar, ef nauðsyn krefur, til 25. mars 1999.`` Tillaga þessi skýrir sig sjálf.

Virðulegur forseti. Ég mæli fyrir brtt. á þskj. 1194 við frv. til laga um breytingar á lögum um almannatryggingar, 520. máli þingsins. Með brtt. eru leiðréttar tilvísanir til 12. gr. í lögunum en þeirri grein er breytt með umræddu frv. Breytingarnar eru einungis tæknilegs eðlis.

Hæstv. forseti. Eftir ítarlega umræðu um þetta mál í gær birtist allt í einu brtt. sem ég verð bara að játa að ég skil ekki um hvað snýst. Eflaust er þetta blásaklaust og enginn vandi að vera samþykkur því. Hv. þm. Siv Friðleifsdóttir kom í pontu og ég hélt að hún ætlaði að skýra fyrir okkur í hverju þessar breytingar væru fólgnar. Hún tilkynnir hins vegar að þetta séu einungis tæknileg atriði. Ég hlýt að óska eftir því, hæstv. forseti, að fá að vita hvaða tæknilegar breytingar þetta eru. Mér þykir leiðinilegt ef ég er svo miklu tregari en allir aðrir hv. þingmenn að ég skilji þetta ekki. Þannig er nú bara málið. Ég mundi vilja biðja hv. þm. að gera okkur þetta ljóst í einhverju formi umræðu þannig að við vitum um hvað við erum að greiða atkvæði.

Forseti vill mælast til þess að við hefjum ekki umræður um þetta atriði. Hér er eingöngu um formsatriði að ræða. Þetta eru greinatilvísanir sem hér er um að ræða en engar efnisbreytingar. Forseti vonar að sú skýring nægi þannig að ekki þurfi að fara frekari umræða um það.

Virðulegur forseti. Ég vil nota tækifærið og geta þess í stuttu máli að fyrr í dag komu fram alvarlegar ásakanir á mig frá hv. þm. Ögmundi Jónassyni, um að ég hefði farið með ósannindi varðandi upplýsingar frá siglinganefnd um stöðu psoriasis-sjúklinga. Ég vil því lesa úr bréfi frá Sigurði Thorlacius, tryggingayfirlækni og formanni siglinganefndar, þar sem hann segir: ,,Nefndinni bárust engar umsóknir á árinu 1997.`` Ég vísa því algerlega á bug að ég hafi farið með ósannindi hér.

Hæstv. forseti. Þegar á heildina er litið tel ég þetta frv. vera til bóta. Við í stjórnarandstöðunni höfum komið með nokkrar tillögur til að betrumbæta frv. Þær voru felldar fyrr í dag. Mér finnst mikilvægt að Alþingi sé rétt upplýst um allan málatilbúnað. Í gær fór hér fram ítarleg umræða um stöðu psoriasis-sjúklinga. Þar var staðhæft af hálfu talsmanna ríkisstjórnarinnar að á árinu 1997 hefðu engar umsóknir borist frá psoriasis-sjúklingum um ferðir. Ég las upp úr bréfi frá Tryggingastofnun til eins sjúklings sem er á þessa leið, með leyfi forseta: ,,Um leið og við endursendum yður meðfylgjandi vottorð skal tekið fram að ekki eru fyrirhugaðar fleiri utanlandsferðir til lækninga, psoriasis-ferðir á vegum Tryggingastofnunar ríkisins.`` Þetta er í apríl 1997. Bréf frá Tryggingastofnun ríkisins sem svar við slíkri umsókn. Ég hef fleiri gögn frá Tryggingastofnun ríkisins þar sem segir m.a., með leyfi forseta: ,,Með tilkomu Bláa lónsins og bættrar aðstöðu þar fyrir umræddan sjúklingahóp og þátttöku almannatrygginga í meðferð veittri þar er talið að nú sé jafnan unnt að veita hérlendis meðferð sem áður var eingöngu veitt erlendis. Þar með séu brostnar forsendur fyrir utanlandsferðum psoriasisexem-sjúklinga á kostnað almannatrygginga.`` Ég hef vakið athygli á því, hæstv. forseti, að talsmenn ríkisstjórnarinnar hafa ekki farið rétt með í þessu máli. Hér hef ég vitnað til gagna frá þeirri stofnun sem hér um ræðir.